|  |  |
| --- | --- |
| Notat vedrørende:***”Dataforordningen og dens betydning i forsyningsdigitaliseringsprogrammet”*** Udarbejdet af Digitaliseringsstyrelsen i samarbejde med TAU-sekretariatet. |   |

**Om Dataforordningen**

Dataforordningens formål er at fremme adgangen til og anvendelsen af data, samt at sikre retfærdighed i fordelingen af den værdi, der kommer fra data.

Digitaliseringsstyrelsen er som tilsynsmyndighed for forordningen i gang med at afklare, hvordan disse nye rettigheder skal komme til udtryk i praksis, når forordningen træder i kraft i september 2025, herunder udarbejde en supplerende dansk lov, der skal fastsætte sanktioner for overtrædelse af forordningen og stadfæste DIGST som tilsynsmyndighed for den.

**Uddybning af konkrete krav og herunder påvirkning på forsyningssektoren:**

* **Brugeres adgang til data fra forbundne produkter**

*Dataforordningen giver brugere af produkter, der ”opnår, genererer eller indsamler data vedrørende sin anvendelse eller sine omgivelser”, ret til adgang til disse data, herunder at få dem overført til en tredjepart med henblik på behandling eller levering af tjenester.*

*Det er endnu ikke definitivt afklaret, hvem der i alle situationer er at betegne som bruger af et produkt – f.eks. i relation til fjernaflæste målere i lejligheder – og der kan være GDPR-udfordringer forbundet med fortolkningen af reglerne.*

*DIGST arbejder på generelle afklaringer, men der må derudover påregnes behov for supplerende konkrete afgørelser i grænse- eller tvivlstilfælde.*

*Retten til adgang til data fra forbundne produkter medfører pligter for leverandører af sådanne produkter om dels (på forhånd) at informere brugerne om, hvilke data, der dannes og hvordan der kan opnås adgang til dem og dels at give denne adgang på forlangende.*

*Tilsvarende giver reglerne forbedrede muligheder til for eksempel kommuner for optimeret bygningsstyring og målrettede forbedringer (isolering, fejlretning osv.) med den forventede øgede adgang til sensordata i offentlige bygninger. De samme typer af muligheder kan naturligvis udnyttes af virksomheder og endda privatpersoner i det omfang, det er relevant.*

* **Lette skifte af driftsleverandører**

*Dataforordningen indeholder en række krav og begrænsninger, der til sammen sigter på at gøre det lettere at skifte driftsleverandør og at gøre it-kontrakter mere ligeværdige og rimelige.*

*Kravene og begrænsningerne i forordningen træder i kraft d. 12. september 2025 for alle kontrakter i EU, der indgås efter den dato uden behov for yderligere lovgivning og for eksisterende længerevarende eller tidsubestemte kontrakter fra 12/9 2027.*

*Det betyder blandt andet, at den længste lovlige opsigelsesfrist for driftskontrakter fra september 2025 vil være maksimalt to måneder plus 30 dage til selve driftsoverdragelsen. Desuden skal alle driftskontrakter indeholde beskrivelser af, hvilke data, kunden har ret til at flytte med sig til en evt. fremtidig anden leverandør og forordningen specificerer i vid udstrækning hvilken indsats, den afgivende leverandør skal levere i forbindelse med et skifte. Derudover forbyder forordningen vederlag for eksport af data (egress fees) fra september 2027 og kræver en løbende udfasning i perioden frem mod den dato.*

* **Offentlige myndigheders adgang til private firmaers data**

*Forordningen indeholder et kapitel, der giver offentlige myndigheder i alle EU-lande mulighed for at kræve data udleveret fra private virksomheder, hvis disse data er nødvendige for at håndtere en nød- eller krisesituation og de ikke kan tilvejebringes på anden vis, f.eks. ved køb eller national lovgivning.*

*Der er bestemmelser om, at der kun kan kræves udleveret det mindste nødvendige datasæt og at data så vidt muligt skal være anonyme, f.eks. ved at aggregere færdselsdata frem for at udlevere de rå individdata.*

*Krav om udlevering af data skal fremsættes igennem den nationale ansvarlige myndighed, som i Danmark er DIGST, og denne myndighed kan afvise urimelige eller unødvendige krav.*

*Det er DIGSTs forhåbning og forventning af disse regler aldrig eller sjældent vil finde anvendelse, men der er en principiel risiko for, at danske virksomheder vil skulle udlevere data til myndigheder i andre EU-lande.*

* **Interoperabilitet i data spaces**

*Den sidste indholdsdel af dataforordningen er krav om interoperabilitet i data spaces.*

*Bestemmelserne er noget vage hensigtserklæringer, der primært tjener som hjemmel til at sende standardiseringsanmodninger til de europæiske standardiseringsorganisationer CEN, CENELEC og ETSI – en opfattelse, der bestyrkes af, at forordningen ikke indeholder nogen definition af, hvad et data space er, og dermed hvilke data og aktiviteter, der faktisk er omfattet af kravene i forordningen*.

Der er en standardiseringsanmodning på vej vedrørende interoperabilitetskravene, som skal resultere i en såkaldt harmoniseret standard. Hvis man overholder denne standard, giver det ret til at formode, at forordningens krav om interoperabilitet er opfyldt.

**Videre proces for forordningen og standardiseringsanmodning:**

*DIGST arbejder på at afklare de nærmere konsekvenser af de forskellige regler og at udarbejde vejledningsmateriale med videre. Dette arbejde forventes at fortsætte igennem hele 2025 med klar fokus på at have så meget som muligt afklaret inden forordningens ikrafttræden d. 12. september.*

*Der er etableret en fælles komité mellem CEN og CENELEC (JTC 25) som har fået til opgave at udarbejde de standarder, som Europakommissionen anmoder om i henhold til dataforordningen.*

*Dansk Standard repræsenterer Danmark i dette arbejde, og har i den forbindelse oprettet en national komité, S-491, som har Adam Arndt fra DIGST og Martin Brynskov fra Københavns Universitet som formænd, og de deltager begge aktivt i CEN/CENELC JTC 25 for at fremme danske interesser. Desuden er flere organisationer med interesser i forsyningsdigitaliseringsprogrammet repræsenteret i den danske komité.*

*JTC 25 forventer at have en stabil version af den harmoniserede standard klar d. 12. september 2025, så de regler, der skal opfyldes for at overholde standarden vil være kendt selvom den formelle godkendelsesproces forventes at strække sig ind i 2026.*

*Den krævede danske lovgivning om sanktioner og bemyndigelser som er under udarbejdelse i DIGST forventes vedtaget i Q4 2025 med ikrafttræden pr. 1. januar 2026.*